Skipulagt áætlunarflug frá Bandaríkjunum að frátöldu flugi Icelandair hófst í morgun þegar Boeing 757 vél Delta flugfélagsins frá New York lenti á Keflavíkurflugvelli. Bandarískir farþegar voru ánægðir að komast loks til útlanda.
Aðeins fullbólusettir Bandaríkjamenn mega koma til landsins. Nú er þriðjungur Bandaríkjamanna fullbólusettur. Flugfélagið verður með daglegt flug frá Bandaríkjunum, nú frá New York, en Boston og Minneapolis bætast við í lok maí. United Airlines verður með flug frá Chicago og New York. Þá ætlar Air Canada líka að bjóða upp á ferðir. Mestu munar þó um Ameríkuflug Icelandair en félagið flýgur til tíu borga vestanhafs í sumar.
Hjólin eru aðeins farin að snúast. Nú sjáum við það hverju það skilar að bólusetningar bæði hér og í löndunum í kringum okkur eru farnar að ganga betur og hraðar. Og áhuginn frá til dæmis Bandaríkjamönnum sem eru orðnir bólusettir eða hafa fengið Covid áður er töluverður. Þannig að já ég vonast til þess að núna svona séu þetta merki um það að ferðamannasumarið sé að hefjast.
Sagði Jóhannes Þór Skúlason framkvæmdastjóri Samtaka ferðaþjónustunnar í komusal Keflavíkurflugvallar í morgun. Með vélinni í morgun komu 130 farþegar. Þeir framvísa bólusetningarvottorðum við komu og fara í sýnatöku. Þótt farþegarnir væru þreyttir eftir næturflugið voru þeir spenntir að komast til útlanda eins og þau Tess Mckenna og Andrew Schilling sem hafa haldið sig innandyra í New York mjög lengi. Þau eru með marga áfangastaða í huga til að skoða í rúmlega viku dvöl sinni hér:
We are going to the Golden Circle, the Westfjords, I´m sorry how I pronounce this, the Snaefellsjokulpeninsula. We are hoping to do a lot of outdoor time and hiking. A lot of hiking, enjoying the beautiful scenery and everything around Iceland.
Flugvél bandaríska flugfélagsins Delta lenti í morgun á Keflavíkurflugvelli með 130 farþega frá New York. Delta hefur ekki flogið hingað síðan haustið 2019 en verður með daglegt flug hingað í sumar frá þremur borgum.. 